ANC-lede sterf op pad na ANC-feesvieringeArgieffoto Twee ANC-lede is Saterdag op pad na die party se herdenkingsfeesvieringe en bekendstelling van die ANC-manifes in Nelspruit oorlede, het die party Dinsdag gesê. “Mahambule Greatwell Mngmezulu van Balfour is doodgery toe hy uit ‘n bus geklim het, wat ondersteuners na die stadion in Mbombela vervoer het,” het Jackson Mthembu, woordvoerder van die ANC, in ‘n verklaring gesê. ‘n Tweede persoon is beseer en by die Rob Ferreira-hospitaal behandel. Dié persoon is reeds ontslaan. “Khetiwe Joyce Mdluli van Hazyview is in Themba-hospitaal oorlede. Sy is in die hospitaal opgeneem nadat sy eers van ‘n hoofpyn gekla en toe inmekaargesak het.” Sy het kos in Witrivier bymekaargemaak. Mthembu het sy medelye betoon aan die familie en vriende van die oorledenes.